Урысейри Къэбэрдей-Балъкъэрри зыщыгугъхэр
Гъэмахуэ Олимп Джэгухэр 2016 гъэм и шыщхьэуIум и 5-21-хэм Бразилием щекIуэкIынущ. Урысей Федерацэм и командэ къыхэхам хэту Къэбэрдей-Балъкъэрым и спортсменхэри абы кIуэнущ. ЗэкIэ Рио-де-Жанейрэ зыкъыщызыгъэлъэгъуэну ди щIалэхэмрэ хъыджэбзхэмрэ я цIэр пыухыкIауэ къраIуакъым, арщхьэкIэ, хуэбгъэфащэ зэрыхъунумкIэ, апхуэдэхэм Iэмал имыIэу яхэхуэн хуейщ ди бэнакIуэ цIэрыIуэхэу Махуэ Билал, Къущхьэ Мурадин, Джэду Аниуар, дзюдоист Мудрэн Беслъэн, атлетикэ псынщIэмкIэ спортсменкэ Кучинэ Марие сымэ.
Махуэ Билал Махуэ Билал — алыдж-урым, бэнэкIэ хуит лIэужьыгъуэхэм щобанэ. Лондон щекIуэкIа Олимпиадэм жэз медаль къыщихьащ. Щэнейрэ дуней псом и чемпионщ, Европэм щытекIуащ, алыдж-урым бэнэкIэмрэ бэнэкIэ хуитымкIэ Урысейм и чемпионщ.
БэнэкIэ хуитымкIэ Махуэм зигъэсэн щIидзащ илъэсий ныбжьым иту. ИлъэсипщI щыхъуам япэ чемпионатым щытекIуащ. 2005, 2006 гъэхэм Билал япэ увыпIэр щиубыдащ щIалэщIэхэм я дунейпсо чемпионатым. КъыкIэлъыкIуэ илъэсым балигъхэм яхэту япэу утыку къыщихьащ Налшык щекIуэкIа КъБР-м, Урысейм, США-м я командэ къыхэхахэм я зэIущIэм икIи япэ текIуэныгъэр абы къыщихьащ. АдэкIэ адыгэ щIалэр къэралым и чемпионатхэм пашэ щыхъуащ. 2007 гъэм дунейпсо чемпионатым и финалым Махуэм щыхигъэщIащ а зэманым бэнакIуэ нэхъ лъэщ дыдэу къалъытэ Курамагомедов Курамагомед. А илъэс дыдэм Урысейм и Олимп комитетым Махуэ Билал къилъытащ илъэсым къэунэхуа и спортсмен нэхъыфIу. 2009, 2010 гъэхэм ар бэнэкIэ хуитымкIэ дуней псом щытекIуащ.
2008 гъэм Китайм щекIуэкIыну Олимп Джэгухэм ехъулIэныгъэ щызыIэригъэхьэну куэд зыщыгугъ Махуэр сымаджэ хъуащ. А илъэсым и щIышылэ мазэм Красноярск щызэхэта Ярыгин Иван и цIэр зезыхьэ зэхьэзэхуэм Билал щхъухь къыщра-хьэлIауэ щытащ. Абы и зэранкIи Европэм и чемпионатми Олимп Джэгухэми хэтыну Iэмал иIакъым.
И узыншагъэр зэтригъэувэжа нэужь, Махуэр зэхьэзэхуэ зыбжанэм щытекIуащ. 2012 гъэм Лондон щекIуэкIа Олимп Джэгухэм жэз медалыр къыщихьащ. ИлъэситI дэкIри, Ташкент зэхиша дунейпсо чемпионатым алыдж-урым бэнэкIэмкIэ япэу утыку къохьэ икIи ещанэ увыпIэр щеубыд. 2015 гъэм Лас-Вегас къалэм щекIуэкIа дунейпсо чемпионатым алыдж-урым бэнэкIэмрэ бэнэкIэ хуитымкIэ жэз медалхэр къыщехь.
БэнэкIэ лIэужьыгъуитIми хуэIэижь Махуэ Билал Рио-де-Жанейрэ бэнэкIэ хуитымкIэ зыкъыщигъэлъэгъуэнущ.
Дэтхэнэ зы спортсменми и хъуэпсапIэ нэхъ лъагэр Олимп чемпион хъунращи, дыщыгугъынщ, «Олимпиадэм сыщытемыкIуауэ спортым сыхэкIыжынукъым», — жызыIауэ щыта Махуэ Билал Бразилием ди къэралым дыщэ медаль къыщыхуихьыну.
Бразилием щызэхэтыну Олимп Джэгухэм ягъэкIуэну дызыщыгугъхэм ящыщщ, бэнэкIэ хуитымкIэ зызыгъасэ Урысейм и чемпионатхэм щытекIуа, Европей лъэпкъхэм я Кубокыр къэзыхьа, Ярыгин Иван и цIэр зезыхьэ зэхьэзэхуэм пашэ щыхъуа Къущхьэ Мурадини.
Нэхъапэм бэнэкIэ хуитымкIэ зызыгъасэу щыта и адэм и лъэужьым ирикIуэну зи гум изылъхьа адыгэ пелуаным занщIэу гъэсакIуэфI къыхукъуэкIащ. Апхуэдэу къыщIэкIащ а лъэхъэнэм Налшык щылэжьа Украинэм щыщ тренер цIэрыIуэ Евонов Владимир. ЩIалэ цIыкIур илъэс 13-м иту тренерым и хэкум игъэзэжын хуей хъуащ икIи гугъэфIхэр уэзыгъэщI Къущхьэр здишэу абы щигъэсэну мурад ищIащ. Унагъуэр зэчэнджэщри, тренерым дзыхь зэрыхуащIым къыхэкIкIэ щIалэщIэр Владимир гъусэ хуащIыну траухуащ.
Украинэм зэрыIэпхъуэрэ илъэсищ нэхъ дэмыкIыу адыгэ бэнакIуэ ныбжьыщIэм япэ дунейпсо ехъулIэныгъэ зыIэригъэхьащ. Абы дыжьын медаль къыщихьащ 2008 гъэм екIуэкIа ныбжьыщIэхэм я Европэ зэхьэзэхуэм. Абы къыщыщIэдзауэ Мурадин зыбжанэрэ хагъэхьащ Украинэм и командэ къыхэхахэм икIи етIуанэ, ещанэ увыпIэхэр мызэ-мытIэу иубыдащ.
2013 гъэм Къущхьэ Мурадин Урысейм къигъэзэжащ. Ди къэралым и командэ къыхэхам Адлер щригъэкIуэкIа зыгъэсэныгъэхэм щIалэщIэр щыхуэзащ тренер нэхъыщхьэ Гусейнов Магомед. А гъэсакIуэращ Махуэ Билал Хасавьюрт езыгъэблагъэу дуней псом щынэхъыфIхэм ящыщ зыщIар. И лъэпкъэгъу цIэрыIуэм щапхъэ трихри, Дагъыстэным и командэ къыхэхам и гъусэу зыгъэсэн щIэзыдза Къущхьэ Мурадин псынщIэ дыдэу ехъулIэныгъэфIхэр зыIэригъэхьащ: Ярыгин Иван и зэхьэзэхуэм ещанэ щыхъуащ, Якутск щекIуэкIа Урысейм и чемпионатым япэ увыпIэр щиубыдащ.
2015 гъэм Грознэ, Каспийск, Красноярск къалэхэм щекIуэкIа зэхьэзэхуэхэм зэфIэкI лъагэхэр къыщызыгъэлъэгъуа Къущхьэм теухуауэ жыпIэ хъунущ Дагъыстэнымрэ Урысеймрэ я командэ къыхэхахэм я мызакъуэу, дуней псом щылъэрызехьэ спортсмен къэунэхуауэ. Ди гуапэщ Рио-де-Жанейрэ кIуэнухэм Мурадин яхэхуэну икIи ехъулIэны-гъэ зэхьэзэхуэм къыщихьыну.
Джэду Аниуар Бразилием ди къэралым и щIыхьыр щызыхъумэнухэм я гупым хагъэхьэну дыпоплъэ бэнэкIэ хуитымкIэ дунейпсо класс зиIэ спортым и мастер, тIэунейрэ Европэм и чемпион, 2015 гъэм Европей Джэгухэм пашэ щыхъуа, Джэду Аниуар.
Ар Красноярск краймрэ Къэбэрдей-Балъкъэрымрэ я цIэкIэ зэхьэзэхуэхэм щобанэ, ЦСКА-м хэтщ. Джэдум и япэ ехъулIэныгъэр, жэз медалыр, къыщихьащ 2009 гъэм екIуэкIа Урысейм и чемпионатым. КъыкIэлъыкIуэ илъэсым абы зыIэригъэхьащ Дунейпсо Кубокыр. Килограмм 74-рэ зи хьэлъагъхэм я гупым щыбанэ адыгэ щIалэр къыкIэлъыкIуэ илъэсхэм дунейпсо, европэ, къэрал утыкухэм спортсмен лъэрызехьэу, зэфIэкI лъагэ иIэу зыкъыщигъэлъэгъуащ. 2015 гъэм Лас-Вегас щекIуэкIа дунейпсо чемпионатым жэз медаль къыщихьащ икIи Олимп Джэгухэм зэрыхэтын лицензэ къэралым къыхуихьащ.
Мудрэн Беслъэн Рио-де-Жанейрэ щызэхэтыну Олимп Джэгухэм шэч къытумыхьэу кIуэнущ ди лъэпкъэгъу, килограмм 60 хъухэм я гупым щыбанэ дзюдоист Мудрэн Беслъэн. ЗэкIэ ди лъэпкъэгъум и закъуэщ апхуэдэ щIыхь къызыхукъуэкIар.
СамбэмкIэ дунейпсо класс зиIэ спортым и мастер, дзюдомкIэ УФ-м щIыхь зиIэ спортым и мастер, 2012, 2014 гъэхэм дзюдомкIэ Европэм и чемпионатхэмрэ 2015 гъэм Евро-пей джэгухэмрэ я чемпион хъуа Мудрэныр иджыпсту спорт щытыкIэфIым итщ икIи дуней псом щынэхъыфIхэм хабжэ.
Кучинэ Марие Иджырей зэманым къыпэхъун щыIэкъым атлетикэ псынщIэмкIэ Къэбэрдей-Балъкъэрым и спортсменкэ, тIэунейрэ дуней псом и чемпион, Европэм и чемпион Кучинэ Марие.
2010 гъэм екIуэкIа ныбжьыщIэхэм я Олимп Джэгухэм щытекIуа, 2009 гъэм дуней псом чемпионатым дыжьын медаль къыщызыхьа, 2013 гъэм Европэм и чемпионатым и дыщэ медалыр къэзыхьа Прохладнэ щыщ урыс пщащэм лъагэу дэлъеинымкIэ спорт лIэужьыгъуэм дихьэххэр хуабжьу куэдкIэ щогугъ.
2015 гъэр Марие къызэIуихащ Губернаторым и кубокыр къэхьыным теухуа зэхьэзэхуэу Волгоград щызэхэтам дыщэ медаль къызэрыщихьамрэ «Урыс щIымахуэ» дунейпсо зэпеуэу Мэзкуу щекIуэкIам етIуанэ увыпIэр зэрыщиубыдамкIэ. КъыкIэлъыкIуэу, метр 1,98-рэ къызэринэкIри, Кучинэр Европэм и чемпион хъуащ.
Метри 2-рэ 1 сантиметррэ дэлъея Кучинэ Марие дыщэ медалыр къыщихьащ шыщхьэуIум Пекин щекIуэкIа дунейпсо чемпионатым.
Дыпоплъэ гугъэфIхэр уэзыгъэщI зи цIэ къитIуа ди лъахэгъу спортсменхэм гъэмахуэм Бразилием щызэхэтыну Олимп Джэгухэм зэфIэкI лъагэхэр щызыIэрагъэхьэну.
ЖЫЛАСЭ Замир.
